In nomine Domini nostri, ego Guillelmus, vicecomes Sancti-Florentini, omnibus presentem cartam lecturis, notum facio quod, propter amorem Dei et reverenciam beati Germani et sanctorum in monasterio Autisiodorensi cum eo quiescentium, fratrum eciam ibidem Deo serviencium, qui, pro salute mea, antecessorumque meorum, beneficium unius misse mihi perpetualiter concesserunt, devocionem et affectum, ob amorem quoque dilecti filii mei Guidonis, qui in eodem monasterio habitum religionis assumpsit, dedi et concessi fratribus ejusdem loci, de bonis patrimonii mei apud Villare-Vinosum, ad valenciam centum solidorum et trium modiorum messis. Pro iis itaque centum solidis, de quibus die anniversarii mei generalis refectio eisdem fratribus preparabitur, constitui et dedi eis quicquid in utroque furno de Villari habebam, excepta tamen justicia mea quam mihi retinui. Dedi eciam eis novem denarios quos ab unoquoque de hominibus eorum causa bieni mei, singulis annis accipiebam. Indulsi eciam eis consuetudinem avene quam similiter ab eorum hominibus per singulos annos habebam. Dedi eciam eis, in duobus parvis molendinis de Villari, quatuor sextaria frumenti, et octo tremesii, et duos solidos, tres eciam denarios censuales concessi eis. Concessi eciam eis quod neque ego, neque heredes mei, vel homines mei in omni potestate de Villari furnum aut molendinum decetero edificare, aut aliquo modo habere poterimus. Hec autem donacio primum quidem apud Sanctum Florentinum a me sollempniter facta, et ab uxore mea Agnete et Johanne, filio meo, et aliis qui laudare poterant et debebant laudata, et ibidem in manus et potestatem domni Radulfi, tunc Sancti-Germani Autisiodorensis abbatis, tradita et translata est. Postea vero, Autisiodori, apud Sanctum-Germanum, in pleno capitulo a me ipso recitata et recognita est, et jamdictus abbas ibidem per calicem argenteum de eadem donacione a me investitus est. Ut autem hoc firmum sit imperpetuum, impressione sigilli mei hanc cartam confirmare curavi. Actum, anno incarnati Verbi Mº Cº octogesimo nono.